Miguela Xuereb  "Iż-żwieġ juri s-serjetà tal-impenn bejn tnejn min-nies li jħobbu lil xulxin. Li wieħed jiddeċiedi li ma jiżżewwiġx ifisser li tiddeċiedi li ma tagħmilx dak l-impenn pubbliku, li hemm xi preokkupazzjonijiet, wisq probabli li wieħed ma jkunx konvint, ma jkunx żgur. Min jaf? – il-Papa Franġisku "Nixtieq ngħid liż-żgħażagħ li bħala istituzzjoni soċjali, iż-żwieġ jipproteġi u jagħti sura lill-impenn li l-mara u r-raġel jidħlu għalih biex jikbru dejjem aktar fl-imħabba" (Amoris Laetitia 131). "Meta koppja tesprimi l-imħabba quddiem l-oħrajn fil-kuntratt taż-żwieġ, bl-impenji kollha pubbliċi tiegħu, dan il-fatt juri u jipproteġi l-'iva' li l-koppja tagħti lil xulxin b'mod liberu u bla riservi. Din l-'iva' twassal il-messaġġ li jistgħu jafdaw lil xulxin u li qatt mhu se jiġu abbandunati" (Amoris Laetitia 132). Francesca li flimkien ma' numru ta' koppji u indivdwi qed jgħinu lill-Papa fil-mixja tagħna flimkien biex niskopru mill-ġdid il-familja, tgħid li "l-għotja lil xulxin għal dejjem hi l-aqwa rigal li nagħtu lil xulxin. Bħala koppja aħna niġu konxji ta' dan il-fatt b'mod speċjali meta nitħabtu biex nibnu relazzjoni, l-intimità tagħna, id-djalogu tagħna. Imma hu proprju hawn li naraw l-intervent tal-grazzja. Ġieli jiġri, per eżempju, li l-qlub tagħna jirtabu u nfittxu l-maħfra ta' xulxin jew li tbissima tkun biżżejjed biex iddewweb il-kesħa li setgħet daħlet fir-relazzjoni ta' bejnietna. Ġieli xi ħadd minn uliedna jgħid xi ħaġa, jagħmel xi ċajta, jew jagħti tgħannieqa li tħoll it-tensjoni ta' bejnietna. Hu hawn fejn naraw il-grazzja taħdem biex inkomplu bil-mixja tagħna mill-ġdid". Ezortazzjoni Appostolika Amoris Laetitia "Għalhekk, m'għandna qatt nagħlqu l-ġurnata bla ma nagħmlu l-paċi fil-familja. U kif nagħmel paċi? Ninżel għarkupptejja? Ġest wieħed żgħir biżżejjed. Ħaġa żgħira u terġa' lura l-armonija fil-familja. Biżżejjed żegħila bla kliem xejn. Imma qatt tispiċċa l-ġurnata fil-familja bla ma tagħmel paċi" (Amoris Laetitia 104). "Fil-familja hemm bżonn nużaw tliet kelmiet. Tliet kelmiet: jekk jogħġbok, grazzi u skużani. Tliet kelmiet li huma muftieħ! Meta fil-familja ħadd ma jagħmel li jrid u kulħadd jitlob il-'permess', meta fil-familja ħadd ma jkun egoist u jitgħallem jgħid 'grazzi' u meta fil-familja jiġri li xi ħadd jinduna li għamel xi ħaġa ħażina u jaf jgħid 'skużani', f'dik il-familja hemm il-paċi u l-ferħ" (Amoris Laetitia 133). Stedina għal riflessjoni Kapaċi nirbaħ il-bżonn li nkun silenzjuż u, meta meħtieġ, ma nisfurzax lill-oħrajn meta huma siekta? Fl-okkażjoni tal-Għaxar Laqgħa Dinjija tal-Familji li se tiltaqa' f'Ruma bejn it-22 u s-26 ta' Ġunju 2022, il-Papa Franġisku qed jistedinna biex nagħmlu din il-mixja flimkien ħalli niskopru mill-ġdid il-familja u biex naqraw mill-ġdid u napprofondu bis-sabar l-Eżortazzjoni Appostolika Amoris Laetitia